UMH19020079

DRÖG

Reglugerð

um (2.) breytingu á reglugerð nr. 460/2015, um baðstaði í náttúrunni.

1. gr.

3. mgr. 5. gr. reglugerðarinnar fellur brott.

2. gr.

Á eftir 2. mgr. 7. gr. reglugerðarinnar bætist við ný málsgrein sem orðast svo:

Heimilt er að veita áfengi í takmörkuðu magni, í margnota umbúðum eða margnota glösum, á baðstað. Þegar áfengi er veitt á baðstað skal gæta sérstakrar varúðar og fjalla um öryggi baðgesta, hámark áfengiseininga á hvern einstakling og umfang laugargæslu vegna þess í öryggisreglum. Sérstaklega skal fjallað um veitingu áfengis í starfsleyfi, m.a. vegna öryggismála og ef gerð er strangari krafa um laugargæslu.

2. gr.

Reglugerð þessi er sett með stoð í 15. tölul. 4. gr. laga nr. 7/1998, um hollustuhætti og mengunarvarnir og öðlast þegar gildi.

*Umhverfis- og auðlindaráðuneytinu, X. X. 2019.*

DRÖG

Reglugerð

um (5.) breytingu á reglugerð nr. 814/2010, um hollustuhætti á sund- og baðstöðum.

1. gr.

Eftirfarandi breytingar verða á 1. gr. reglugerðarinnar:

Í stað orðsins náttúrulaugar í 2. ml. 3. mgr. kemur: baðstaði í náttúrunni.

2. gr.

2. gr. reglugerðarinnar orðast svo:

Í reglugerð þessari er merking orða og orðasambanda sem hér greinir:

*Álagsþol:* Afkastageta mannvirkis.

Baðstaður í náttúrunni: Náttúrulaug, afþreyingarlaug eða baðströnd sem eru notuð til baða af almenningi og vatn er ómeðhöndlað af sótthreinsiefnum, geislun eða á annan hátt. Til baðstaðar telst einnig búnings- og salernisaðstaða og önnur aðstaða fyrir baðgesti sem getur verið til staðar, eftir því sem við á.

*Baðstofa:* Klefi eða aflokað rými sem hitað er upp með vatnsgufu, svokallað eimbað, eða sánabað sem oftast er hitað upp með rafmagni.

*Baðvatn:* Vatn sem notað er í laugar.

*Bakskolun:* Ferli við hreinsun sandsíu.

*Bundinn klór:* Klór sem bundist hefur lífrænum efnum og hefur því takmarkaða virkni til sótthreinsunar.

*Endurnýjunarhraði:* Hraði endurnýjunar á fersku vatni.

*Frír klór:* Klór sem er virkur og nýtist til sótthreinsunar.

*Hleypiefni*: Efni sem binda óhreinindi við hreinsun laugavatns.

*Hringrásartími:* Sá tími sem það tekur allt laugarvatnið að fara í gegnum hreinsitækin.

*Iðulaug:* Laug þar sem lofti er dælt í laugarvatnið.

*Innra eftirlit:* Eigið eftirlit rekstraraðila með starfseminni framkvæmt af honum sjálfum, starfsmönnum hans eða þjónustuaðila í þeim tilgangi að tryggja að kröfur í starfsleyfi og reglugerðum séu uppfylltar.

*Kalt ker:* Laug eða ker með köldu vatni þar sem hitastig vatnsins er á bilinu 0-16°C.

*Laug:* Ker eða þró með köldu eða volgu vatni, samheiti yfir hvers konar laugar, stórar sem smáar.

*Laugargæsla:* Stöðug öryggisgæsla laugarvarðar með gestum í laug.

*Neyðaráætlun:* Verklagsreglur starfsfólks um viðbrögð við slysum.

*Rekstraraðili:* Einstaklingur eða lögaðili sem ber ábyrgð á viðkomandi rekstri.

*Setlaug:* Laug eða ker þar sem hitastig vatnsins er á bilinu 34°C - 44°C.

*Síunarhraði:* Hraði vatnsins yfir flatarmál síu.

*Sund- og baðstaður:* Hvers konar sundlaugar úti sem inni, setlaugar, iðulaugar, kennslulaugar, varmalaugar, endurhæfingarlaugar, barnalaugar, busllaugar, köld ker, laugar á hótelum, sumardvalarstöðum og baðstofur.

*Sundlaug:* Laug, notuð til sundiðkunar, þar sem hitastig vatnsins er 27°C - 29°C.

*Starfsleyfi:* Ákvörðun heilbrigðisnefndar í formi skriflegs leyfis sem heimilar tilteknum rekstraraðila að starfrækja sund- eða baðstað.

*Sýrustig:* pH-gildi.

*Varmalaug:* Laug þar sem hitastig vatnsins er á bilinu 30°C - 34°C, svo sem í barnalaugum og endurhæfingarlaugum.

*Viðbragðsáætlun*: Verklagsreglur starfsmanna um viðbrögð og aðgerðir ef eldsvoða, náttúruvá, alvarleg slys eða aðra almannahættu ber að.

*Viðurkenndur klórgjafi:* Klórgjafi sem Umhverfisstofnun viðurkennir.

*Öryggisreglur:* Reglur sem rekstraraðili setur sér til að stuðla að öryggi gesta.

*Öryggiskerfi:* Rafrænn búnaður, t.d. myndavélar, bjöllur, rofar eða hljóðmerki sem notað er til þess að tryggja öryggi.

3. gr.

6. mgr. 14. gr. reglugerðarinnar orðast svo:

Óheimilt er að veita einstaklingum undir augljósum áhrifum áfengis eða annarra vímuefna aðgang að sund- og baðstöðum.

4. gr.

Reglugerð þessi er sett með stoð í 15. tölul. 4. gr. laga nr. 7/1998, um hollustuhætti og mengunarvarnir, að höfðu samráði við Samband íslenskra sveitarfélaga, sbr. 3. mgr. 43. gr. laganna, og öðlast þegar gildi.

*Umhverfis- og auðlindaráðuneytinu, X.X. 2019*